Ouers vrees vir kinders se veiligheid by skoolOuers van die Verena-nedersetting naby Kwaggafontein in Mpumalanga was Woensdag vreesbevange nadat ŉ groep inwoners hoofpaaie en strate na ŉ plaaslike laerskool versper het in protes oor ŉ tekort aan water. Foto: ANA. Ouers van die Verena-nedersetting naby Kwaggafontein in Mpumalanga was Woensdag vreesbevange nadat ŉ groep inwoners hoofpaaie en strate na ŉ plaaslike laerskool versper het in protes oor ŉ tekort aan water. Volgens Linah Mashiyane, ŉ inwoner, het betogers blykbaar gesê hulle sal kinders uit die skole haal. “Ek het my kind vergesel skool toe en weer huis toe gekom, maar ek kan nie ophou dink aan sy veiligheid nie,” het sy gesê. Toe African News Agency Woensdag in Verena aankom, was talle strate wat na die Somlingo Primary School lei met klippe en ander rommel versper. ŉ Groep leerders het op die skoolterrein gespeel en ŉ veiligheidswag het voor die geslote hek gestaan. Volgens Mashiyane het die kraan in haar erf verlede jaar November leeggeloop. “Ek is werkloos en moet elke week water by ŉ ander inwoner met ŉ boorgat koop.” Korombo Mahlangu, ŉ ander inwoner, het gesê hy het die waterprobleem Desember 2017 aangemeld. “Die lewe is moeilik. Soms kom daar net 20 minute per dag water uit die krane.” Simphiwe Mashiyane, woordvoerder van die Thembisile- plaaslike munisipaliteit, het Woensdag gesê watertoevoerprobleme na die Verena-omgewing het ŉ week voor Kersfees begin. Volgens haar is dit die gevolg van ŉ gebreekte pyp. Sy het egter genoem ŉ watertekort staar die hele munisipaliteit in die gesig. “Ons hanteer die probleem en het besluit om water aan alle nedersettings op ŉ geleentheidsgrondslag op verskillende tye te voorsien,” het Mashiyane gesê. Sers. Gerald Sedibe, woordvoerder van die polisie, het gesê agt mense is tydens die protesaksie in hegtenis geneem en aangekla van openbare geweld. “Die situasie is nou weer normaal,” het Sedibe gesê. Ouers van die Verena-nedersetting naby Kwaggafontein in Mpumalanga was Woensdag vreesbevange nadat ŉ groep inwoners hoofpaaie en strate na ŉ plaaslike laerskool versper het in protes oor ŉ tekort aan water. Foto: ANA.